บล.โกลเบล็ก ตั้งเป้าปี 59 มาร์เก็ตแชร์รายย่อยเพิ่มเป็น 3.1%
บล.โกลเบล็ก ตั้งเป้าปี 59 มาร์เก็ตแชร์รายย่อยเพิ่มเป็น 3.1% หลังเพิ่มช่องซื้อขาย-เพิ่มฐานลูกค้า แท็กทีมขยายการตลาดให้เพิ่มขึ้น
5 ม.ค. 2559

นายธนพิศาล คูหาเปรมกิจ ประธานเจ้าหน้าที่บริหาร บล.โกลเบล็ก (GBS) เปิดเผยว่า บริษัทตั้งเป้าหมายมาร์เก็ตแชร์ส่วนลูกค้ารายย่อยในปี 59 อยู่ที่ 3.10% เพิ่มขึ้นเมื่อเทียบกับช่วงเดียวกันของปีก่อนที่ระดับ 2.64% ซึ่งเป็นตัวเลข ณ วันที่ 16 ธ.ค.58 โดยมีแผนการงานการเพิ่มฐานลูกค้า ทั้งการเปิดระบบการซื้อขายใหม่ การจัดอบรมสัมมนา นอกจากนี้ ยังมีการขยายทีมการตลาดให้เพิ่มขึ้น
ส่วนภาพรวมธุรกิจของบริษัทในปีนี้จะใกล้เคียงกับปี 58 ซึ่งในช่วงปีที่ผ่านมา แต่ละโบรกเกอร์พยายามพัฒนาเทคโนโลยีสารสนเทศ เพื่ออำนวยความสะดวกให้กับนักลงทุนมากขึ้น โดยในส่วนของบริษัทจะพัฒนาระบบการซื้อขาย Platfrom ใหม่ๆ เพื่อให้นักลงทุนมีทางเลือกเข้ามาใช้บริการเพิ่มขึ้น โดยเน้น Platfrom ด้านออนไลน์ ทั้งหลักทรัพย์ และอนุพันธ์ เพิ่มเติม รวมถึงระบบการซื้อขายอนุพันธ์โดยเฉพาะ หรือ MT4 ซึ่งเริ่มให้บริหารตั้งแต่ปลายปี 58 ซึ่งสามารถตอบโจทย์ไลฟ์สไตล์ การลงทุนของนักลงทุนได้ทั่วถึงมากยิ่งขึ้น
สำหรับแนวทางการดำเนินงานในปีนี้ จะเห็นถึงความสัมพันธ์ที่เหมาะสมทั้งสามด้าน ได้แก่ บริษัท , ตัวกลาง ซึ่งเป็นเจ้าหน้าที่การตลาด , ลูกค้า ให้มีความสัมพันธ์อย่างเหมาะสม โดยเฉพาะบริษัทมุ่งเน้นที่จะพัฒนาเทคโนโลยี เพื่อเพิ่มช่องทางที่อำนวยความสะดวกให้กับลูกค้าเข้าถึงบริษัทได้มากขึ้น
นอกจากนี้บริษัทมีแนวทางธุรกิจงานด้านวาณิชธนกิจ รวมถึงการพัฒนาระบบการปฏิบัติงานต่างๆ ให้สอดคล้องกับการพัฒนาของตลาดทุนไทย อาทิ ระบบการซื้อขายหลักทรัพย์และอนุพันธ์ ระบบการชำระราคา และการบริหารความเสี่ยงที่รัดกุมตามเกณฑ์ทางการอย่างเคร่งครัด
อย่างไรก็ตามความเชื่อมั่นของนักลงทุนต่างชาติในปีนี้จะยังไม่กลับเข้ามา เพราะธนาคารกลางสหรัฐ(เฟด)ปรับขึ้นอัตราดอกเบี้ยเป็นครั้งแรกในรอบเกือบ 10 ปี ทำให้ค่าเงินบาทอ่อนค่าลง และส่งผลให้ Fund  flow ที่ไหลเข้าอาจขาดทุนจากอัตราแลกเปลี่ยนได้  นอกจากนี้การฟื้นตัวของเศรษฐกิจประเทศไทยที่ยังไม่ชัดเจนทำให้นักลงทุนต่างชาติลังเลที่จะลงทุนในตลาดหุ้นไทย